DA Den Europæiske Unions Tidende C 111/51

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 111/17)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»GORGONZOLA«

EF-Nr.: IT/PDO/117/0010/12.04.2002

BGB BOB

1. Afsnit i varespecifikationen, som berøres af ændringen

— Produktets navn — Beskrivelse af produktet — Geografisk område — Bevis for oprindelse — Fremstillingsmetode — Tilknytning — Mærkning — Nationale krav — Andet

2. Type ændring(er)

— Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokument eller resumé er offentliggjort — Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) — Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

Beskrivelse af produktet

Ifølge den gældende varespecifikation er vægten 6-13 kg; der gives ingen yderligere oplysninger om de forskellige ostestørrelsers smagsegenskaber.

Der opstilles nu en mere detaljeret beskrivelse af, hvilke smagsegenskaber de forskellige ostestørrelse har, således at forbrugerne får bedre muligheder for at identificere produktet:

— »Grande«, 10-13 kg, med mild eller let skarp smag, lagret mindst 50 dage

— »Media«, 9-12 kg, med udpræget skarp smag, lagret mindst 80 dage

— »Piccola«, 6-8 kg, med udpræget skarp smag, lagret mindst 60 dage.

Oplysningerne om ostens sider og diameter ajourføres som anført nedenfor, således at de afspejler de virkelige forhold:

— lige sider, af en højde på mindst 13 cm

— en diameter på 20-32 cm.

For så vidt angår skorpen suppleres forbrugerinformationen med den specifikke oplysning, at den ikke er spiselig; ordet »rødlig« erstattes af »rosafarvet«, der bedre beskriver produktets udseende.

Geografisk område

Provinsen Varese indføjes; dette område var blevet udeladt ved registreringen, selvom det egentlig opfylder kravene med hensyn til historisk dokumentation og har de samme jordbunds- og klimaforhold som det afgrænsede område, og selvom det har en produktion af ost med de samme egenskaber som den ost, for hvilken der er ansøgt om anerkendelse som Gorgonzola.

Listen med navne på berørte provinser ajourføres også. Ajourføringen indebærer ikke nogen egentlig ændring, da den nye administrative afgrænsning ikke foranlediger nogen variation i det produktionsområde, der omhandles i Kommissionens forordning (EF) nr. 1107/96 vedrørende registrering af den beskyttede geografiske oprindelsesbetegnelse Gorgonzola; der er blot tale om varierende navne.

Nedenstående provinser indsættes således i teksten; de herunder hørende områder indgik allerede blandt de provinser, der er del af det produktionsområde, der omhandles i forordning (EF) nr. 1107/96:

Biella, der allerede er anført under Vercelli-provinsen

Lecco, Lodi og Monza, der allerede er anført under Milano-provinsen

Verbano-Cusio-Ossola, der allerede er anført under Novara-provinsen.

Bevis for oprindelse

I varespecifikationen indsættes der et nyt afsnit om produktets oprindelse; der var ikke krav om denne oplysning, da produkter som Gorgonzola blev anerkendt i medfør af artikel 17 i Rådets forordning (EØF) 2081/92.

Fremstillingsmetode

Den nugældende varespecifikation indeholder ingen oplysninger om, hvorvidt der anvendes rå eller pasteuriseret mælk; det bør fastslås (bl.a. af hensynet til ønsket om en passende kontrol), at der anvendes pasteuriseret komælk. Dette har altid været fast praksis ved fremstilling af Gorgonzola.

Det indføjes i varebeskrivelsen, at den pasteuriserede mælk podes med mælkesyrebakterier og en opslæmning af udvalgte penicillium- og gærsporer.

Ved brug af mælkesyrebakterier som syrevækker dannes der i ostemassen huller, hvilket fremmer udviklingen af penicillium og dermed dannelsen af den klassiske blågrønne skimmelmarmorering; ved at indsætte denne oplysning udelukker man oste, hvis huller er opstået ved mekanisk æltning af ostemassen, da dette — udover at fremme udviklingen af blåskimmel — medfører risiko for forurening med listeria.

Den generelle formulering, der anvendes i den nugældende varespecifikation, ifølge hvilken osten lagres 2-3 måneder, bør afløses af en beskrivelse, hvori det fastsættes, hvor lang lagringen skal være for de forskellige produkttyper.

Ifølge den gældende varespecifikation må mælkens koagulationstemperatur højst være på 32 °C; dette tal sættes op til 36 °C, da dette er nødvendigt for bevarelsen af Gorgonzola-ostens egenskaber. Maksimumstemperaturen for tørsaltningen forhøjes tilsvarende fra 20 °C til 24 °C.

Der fastsættes også en mindre nedsættelse af temperaturintervallet i lagringslokalerne; dette interval, der er 5-8 °C i den nugældende varespecifikation, nedsættes til 2-7 °C i den nye udformning. Dette er en logisk følge af de øvrige tilpasninger, der gennemføres for at hæmme de biokemiske reaktioner i lagringsperioden, således at osten ikke bliver for stærk i smagen.

Som noget nyt indsættes en oplysning om den relative fugtighedsprocent (85-99 %); denne information indgår ikke i den varespecifikation, der ligger til grund for ostens anerkendelse, men skønnes at have stor betydning.

Afsnittet om mærkning i den nugældende varespecifikation er blevet omformuleret; det beskriver nu klarere, at den første mærkning påføres ved fremstillingen, medens den anden — der tager form af en præget aluminiumsfolie — påsættes ved markedsføringen, og at disse mærkninger først anbringes, når kontrolinstansen har fastslået, at produktet har de smags- og kvalitetsegenskaber, der kræves i varespecifikationen.

Mærkning

Med henblik på en bedre forbrugerinformation åbnes der mulighed for at typebetegnelsen »dolce« eller »piccante« kan anføres på mærkningen.

RESUMÉ

RÅDETS FORORDNING (EF) Nr. 510/2006

»GORGONZOLA«

EF-Nr.: IT/PDO/117/0010/12.04.2002

BOB ( X ) BGB ( )

Dette resumé, der tjener til information, er et sammendrag af de vigtigste oplysninger i varespecifikationen.

1. Medlemsstatens ansvarlige myndighed

Navn: Ministero delle Politiche agricole alimentari e forestali — Dipartimento delle Politiche di sviluppo — Direzione generale per la Qualità dei prodotti agroalimentari Adresse: Via XX Settembre, 20 I-00187 Roma Tlf. (39) 06 481 99 68 Fax (39) 06 420 31 26 E-mail: qpa3@politicheagricole.gov.it

2. Sammenslutning

Navn: Consorzio per la tutela del formaggio Gorgonzola Adresse: Via A. Costa, 5/c I-28100 Novara Tlf. (39) 0321 62 66 13 Fax (39) 0321 39 09 36 E-mail: consorzio.gorgonzola@gorgonzola.it Sammensætning: Producenter/forarbejdningsvirksomheder ( X ) Andet ( )

3. Produktets art

Kategori 1.3 — Ost

4. Varespecifikation

(sammenfatning af bestemmelserne i artikel 4, stk. 2, i forordning (EF) nr. 510/2006)

4.1. Navn: »Gorgonzola«

4.2. Beskrivelse: Gorgonzola er en ikke-varmebehandlet, fed, blød ost, der udelukkende er fremstillet sødmælk (komælk).

Det færdige produkt har følgende karakteristika:

Form: cylindrisk med flad over- og underside og høje lige sider.

Dimensioner: siden er mindst 13 cm høj; diameteren er 20-32 cm.

Vægt:

— Grande Tipo Dolce: 10-13 kg, mild eller let skarp smag

— Media Tipo Piccante: 9-12 kg, udpræget skarp smag

— Piccola Tipo Piccante: 6-8 kg, udpræget skarp smag.

Skorpe: grå og/eller rosafarvet, ikke-spiselig.

Ostemasse: fast, hvid eller strågul, marmoreret på grund af skimmelvækst, med karakteristiske blågrønne aftegninger.

Fedt: ikke under 48 % af tørstoffet.

4.3. Geografisk område: Produktions- og lagringsområdet er hele området i følgende provinser:

Bergamo, Biella, Brescia, Como, Cremona, Cuneo, Lecco, Lodi, Milano, Monza, Novara, Pavia, Varese, Verbano Cusio-Ossola og Vercelli.

Alessandria: dog begrænset til kommunerne Casale Monferrato, Villanova Monferrato, Balzola, Morano Po, Coniolo, Pontestura, Serralunga di Crea, Cereseto, Treville, Ozzano Monferrato, San Giorgio Monferrato, Sala Monferrato, Cellamonte, Rosignano Monferrato, Terruggia, Ottiglio, Frassinello Monferrato, Olivola, Vignale, Camagna, Conzano, Occimiano, Mirabello Monferrato, Giarole, Valenza, Pomaro Monferrato, Bozzole, Valmacca, Ticineto, Borgo San Martino og Frassineto Po.

4.4. Bevis for oprindelse: Samtlige produktionsfaser overvåges, idet det for hver af disse dokumenteres, hvilke produkter der medgår i produktionen, og hvilke færdigvarer der fremstilles. Denne fremgangsmåde bygger på, at mælkeproducenterne, ostefabrikkerne og lagervirksomhederne er opført på registre, som føres af kontrolinstanserne, og på produktionsregistre og produktionsmængdeerklæringer. Den garanterer, at produktet kan spores tilbage til oprindelsesstedet. Råvarerne kontrolleres nøje af kontrolinstansen i alle produktionsfaser. Alle personer, såvel fysiske som juridiske, der er opført på disse registre er underlagt kontrolinstansens kontrol som fastsat i varespecifikationen og den hertil hørende kontrolplan.

Den beskyttede oprindelsesbetegnelse »Gorgonzola« kan kendes på to mærker, der påføres i produktions- og lagringsområdet; kontrolinstansen kontrollerer, inden mærkerne anbringes, at produktet har de smags- og kvalitetsegenskaber, der er anført under pkt. 4.2.

Varen påføres:

for det første et oprindelsesmærke, der angiver ostefabrikkens identifikationsnummer; det indpræges i ostens over- og underside ved hjælp af matricer, der distribueres af det kontrolkonsortium, som ministeriet for landbrugs-, fødevare- og skovbrugspolitik har udpeget med henblik herpå

for det andet et mærke, der først anbringes, når produktet har de egenskaber, der kræves for markedsføring; der er tale om en vaflet aluminiumsfolie, der omhyller osten — eller den halve ost, der opstår ved en vandret gennemskæring — på en sådan måde, at det indprægede oprindelsesmærke med ostefabrikkens identifikationsnummer fortsat er klart synligt på den ene side, medens identifikationsmærket på den vaflede aluminiumsfolie fremtræder på den anden side til garanti for, at varen er ægte og kan spores tilbage til oprindelsesstedet.

4.5. Fremstillingsmetode:

Produktion: produktionen af oste med den beskyttede oprindelsesbetegnelse »Gorgonzola« sker på følgende måde:

sødmælk (komælk) fra produktionsområdet pasteuriseres

koagulering: den pasteuriserede sødmælk podes med mælkesyrebakterier og en opslæmning af udvalgte penicillium- og gærsporer, der er tilsat kalveløbe, ved en temperatur på 28-36 °C

koagulatet anbringes i forme; over- og underside præges med oprindelsesmærket, der angiver ostefabrikkens identifikationsnummer

den formede ost tørsaltes; dette sker over flere dage ved en temperatur på 18-24 °C

under modningen udvikler der sig de forskellige penicilliumstammer, der er karakteristiske for Gorgonzola, og som giver osten den karakteristiske blågrønne aftegning (marmorering).

Lagring: mindst 50 dage:

Grande — Tipo Dolce: 10-13 kg, mild eller let skarp smag, lagret mindst 50 dage.

Media — Tipo Piccante: 9-12 kg, udpræget skarp smag, lagret mindst 80 dage.

Piccola — Tipo Piccante: 6-8 kg, udpræget skarp smag, lagret mindst 60 dage.

Alle ostetyper lagres ved en temperatur på 2-7 °C og en luftfugtighed på 85-99 %.

Under modningen gennemstikkes ostemassen flere gange; dette sker for at fremme udviklingen af de forskellige penicilliumstammer, der er karakteristiske for Gorgonzola (marmorering).

Efter lagringen kontrollerer kontrolinstansen, at produktet har de fornødne egenskaber for markedsføring, og det omhylles med den vaflede aluminiumsfolie, som bærer det prægede identifikationsmærke.

4.6. Tilknytning: De naturbetingede faktorer er klimaforholdene i produktionsområdet, der sikrer, at malkekøerne har adgang til rigeligt foder af god kvalitet, og som fremmer udviklingen af de mikroorganismer, der er afgørende for ostens smagsegenskaber og farve.

Med hensyn til menneskelige faktorer kan det anføres, at dette osteprodukt har fundet bred afsætning, bl.a. fordi det anvendes i forskellige traditionelle kornbaserede tilberedninger, der er typiske for produktionsområdet.

4.7. Kontrolinstans:

Navn: CSQA — Certificazioni S.r.l. Adresse: Via S. Gaetano, 74 I-36016 Thiene (VI) Tlf. (39) 0445 36 60 94 Fax (39) 0445 38 26 72 E-mail: csqa@csqa.it

Kontrolinstansen opfylder de krav, der er fastsat i EN 45011-standarden.

4.8. Mærkning: Ostene skal være påført de identifikationsmærker, der er udstedt af konsortiet.

Ostetypen »Grande«, som har de fornødne egenskaber til at kunne bære betegnelsen »dolce«, og ostetyperne »Media« og »Piccola«, som har de fornødne egenskaber til at kunne bære betegnelsen »piccante«, kan påføres disse oplysninger på etiketten, enten ved siden af eller under betegnelsen »Gorgonzola«, med væsentlig mindre skrift.

(1) EUT L 93 af 31.3.2006, s. 12.